section_heading: Testiranja
paragraph_text: mini|desno|250px|Neubaufahrzeug rabljen u propagandne svrhe Nakon što je Hitler došao na vlast, naglo je prekinut bilo kakav oblik vojne suradnje sa Sovjetskim Savezom. Zbog toga ni Neubaufahrzeuge nisu mogli poslati na testiranja u Sovjetski Savez. Ali kako je dolaskom Hitlera na vlast Njemačka jednostrano odbacila odredbe Versajskog ugovora, tako i nije više bilo potrebe da se tenkovi skrivaju. Dapače, počeli su ih intenzivno rabiti za političku promidžbu. Tako su Nr.1 i Nr.2 već u kolovozu 1935. rabljeni u velikim vježbama oklopne divizije. Ostala tri prototipa (Nr.3, Nr.4 i Nr.5) poslani su na novoosnovani poligon Putloss, gdje su intenzivno testirani tijekom 1935. i 1936. Tijekom tih testiranja pokazalo se da Neubaufahrzeug nije najbolje rješenje. Osim loše pokretljivosti po mekanim terenima, te slabe autonomije, pokazalo se da je pogrešna i sama koncepcija tenka. Naime, tijekom tih testiranja, ali i velikih manevara održanih tih godina, te ponajviše iskustava stečenih u Španjolskom građanskom ratu, zaključeno je da je koncepcija velikih tenkova s puno kupola definitivno zastarjela. Na primjeru Neubaufahrzeuga taj se koncepcijski promašaj višestruko vidio. Prvi je bio da dvije dodatne kupole nisu pružale bitno veću paljbenu moć, a zahtijevale su dva dodatna člana posade i veliki prostor. Povrh toga svaka je ta kupola mogla poslužiti za naoružavanje znatno učinkovitijih tanketa PzKpfw 1.